**Austrian Airlines AG**, niekedy aj skrátene **Austrian**, je rakúsky národný letecký dopravca so sídlom vo Schwechate a dcérska spoločnosť Lufthansa Group. Austrian Airlines majú hlavnú základňu na viedenskom letisku.

Spoločnosť vznikla 30. septembra 1957 zlúčením dopravcov Air Austria a Austrian Airways, ale jej história siaha až do roku 1923, kedy vznikli *Österreichische Luftverkehrs AG*. Od roku 1958 prepravuje cestujúcich na medzinárodných a od roku 1963 aj na vnútroštátnych linkách. V roku 2000 sa Austrian Airlines stali členom aliancie leteckých spoločností Star Alliance. V nasledujúcich rokoch Austrian expandoval prostredníctvom akvizícií spoločností Rheintalflug a Lauda Air. Od roku 2003 sa oficiálne používa aj skrátený názov *Austrian*. Austrian Airlines boli dlhý čas v strate, kým ich v roku 2008 rakúska vláda odporučila predať zahraničnej spoločnosti. V roku 2009 tak Lufthansa Group kúpila Austrian Airlines po získaní súhlasu Európskej komisie a prešetrení postupu verejnej súťaže. 

Po sporoch so zamestnancami o úsporných opatreniach sa v roku 2012 všetky lety Austrian Airlines previedli na dcérsku spoločnosť Tyrolean Airways, ktorá následne prevádzkovala všetky lety pod názvom Austrian Airlines, ale s dodatkom „operated by Tyrolean Airways". V roku 2015 sa všetky lety previedli späť k Austrianu a Tyrolean Airways sa zlúčili so svojou materskou spoločnosťou.

História
--------

Dňa 3. mája 1923 dostal Walter Bardas-Bardenau povolenie od rakúskej vlády na založenie leteckej spoločnosti. V novovzniknutej *Österreichische Luftverkehrs AG* (*ÖLAG* alebo *OeLAG*) mal jednopercentný podiel, pričom zostávajúce akcie vlastnili Österreichische Eisenbahn-Verkehrsanstalt AG (50%) a Junkers-Werke (49%). 

Prvými lietadlami vo flotile boli Junkers F 13. Prvý let spoločnosti sa uskutočnil 14. mája 1923 z Mníchova do Viedne s pilotom Hansom Baurom. Pristál vo Viedni-Jedlesee, kde došlo k prestavbe na plavákové lietadlo a nadväzujúcemu letu do Budapešti. 

ÖLAG pôvodne fungoval ako súčasť *Trans-Europa-Union*, ktorú založila spoločnosť Junkers. K cieľovým destináciám patrili Mníchov, Budapešť, Norimberg, Graz, Klagenfurt a St. Wolfgang. Niektoré destinácie v Rakúsku obsluhovali hydroplány. Trans-Europa-Union zanikla v septembri 1926, čo viedlo k zrušeniu niektorých liniek. 

Od roku 1927 ÖLAG získaval so štátnou podporou nové lietadlá. V tom istom roku začal rakúsky letecký dopravca spolupracovať s Deutsche Luft Hansa AG. Obidvaja dopravcovia tak spoločne plánovali a prevádzkovali linky. Sieť liniek sa rozšírila z Viedne do Berlína, Budapešti a Milána. V roku 1932 Deutsche Luft Hansa AG prevzala 49% podiel, ktorý predtým vlastnil Junkers. Po skončení svetovej hospodárskej krízy pribudlo do flotily niekoľko lietadiel Junkers Ju 52/3m. 

V roku 1938 začal ÖLAG plánovať otvorenie liniek do Ríma, Paríža a Londýna. Na tento účel plánoval použiť lietadlá Junkers Ju 90. Po anexii Rakúska Nemeckom v marci 1938 sa od týchto plánov upustilo. ÖLAG sa úplne dostal pod kontrolu Deutsche Lufthansa AG, s ktorou sa 1. januára 1939 zlúčil. V júni 1939 bola Österreichische Luftverkehrs AG vymazaná z obchodného registra.

Vickers Viscount 837 Austrian Airlines na letisku v Manchestri, 20. jún 1965
Po druhej svetovej vojne zostalo obnovené samostatné Rakúsko bez národného leteckého dopravcu. Zlúčením spoločností Air Austria a Austrian Airways vznikla 30. septembra 1957 spoločnosť *Österreichische Luftverkehrs AG*. Prvý let novovzniknutej spoločnosti sa uskutočnil 31. marca 1958, kedy vzlietlo prenajaté lietadlo Vickers Viscount 779 na pravidelnú linku z Viedne cez Zürich do Londýna. Začiatkom 60. rokov pribudlo do flotily spoločnosti šesť nových lietadiel Viscount 837. Dňa 18. februára 1963 Austrian objednal svoje prvé prúdové lietadlá Sud-Aviation SE 210 Caravelle, ktoré prevádzkoval do roku 1973. Ešte v tom istom roku začal Austrian od 1. mája prepravovať cestujúcich aj na vnútroštátnych linkách. Dňa 1. apríla 1969 Austrian Airlines otvorili v spolupráci so spoločnosťou Sabena svoju prvú transatlantickú linku na trase Viedeň – Brusel – New York.

Spočiatku mali Austrian Airlines konkurenciu zo strany Adria Airways, ktorá sa prejavovala tým, že cestujúci z rakúskych spolkových krajín Štajersko a Korutánsko dochádzali do Juhoslávie, aby využili letiská v dnešnom Slovinsku. Od roku 1971 začal Austrian prevádzkovať lietadlá McDonnell Douglas DC-9-32, ktoré slúžili mnoho rokov na krátkych a stredne dlhých letoch. V roku 1975 zaviedol do flotily prvé z piatich lietadiel DC-9-51. O dva roky neskôr sa Austrian Airlines stali so spoločnosťou Swissair prvými používateľmi typu DC-9-80 (alebo McDonnell Douglas MD-80).

Prvý stroj MD-81 vstúpil do služby v októbri 1980 a umožnil Austrianu lietať na dlhšie vzdialenosti. V roku 1984 sa Austrian Airlines stali prvým používateľom typu MD-87 a zohrali významnú úlohu v projekte tohto lietadla. Prvý MD-87 uviedli do prevádzky na konci roku 1987 a od roku 1990 pribudli aj MD-83, zatiaľ čo z 13 MD-81 bolo 6 modernizovaných na štandard MD-82.

Airbus A310-324 Austrian Airlines vzlieta z letiska v Zürichu, 14. marec 1999
Sud-Aviation SE 210 Caravelle VI-R Austrian Airlines na viedenskom letisku, 9. júl 1972
Airbus A330-223 Austrianu na letisku v Zürichu, 17. november 2000
McDonnell Douglas DC-9-51 Austrianu na letisku Heathrow v Londýne, 10. február 1982
Boeing 737-800 Austrian Airlines pristáva na viedenskom letisku, 12. august 2010
V 90. rokoch sa letecké spoločnosti zamerali na spoluprácu a vytváranie aliancií. Austrian Airlines boli jedným z prvých dopravcov, ktorí sa pripojili k skupine Qualiflyer Group, ktorú založila spoločnosť Swissair. Bolo to tiež obdobie rýchlej expanzie diaľkových letov do Číny a Južnej Afriky.

V roku 2000 sa Austrian Airlines stali členom aliancie leteckých spoločností Star Alliance a o dva roky neskôr kúpili spoločnosť Lauda Air, ktorá sa v rámci Austrian Airlines Group zameriavala na charterové lety. Dcérska spoločnosť Tyrolean Airways, ktorá sa špecializovala na regionálne lety pod značkou *Austrian Arrows*, sa v roku 2002 zlúčila so spoločnosťou Rheintalflug. V septembri 2003 sa oficiálne zaviedol skrátený názov *Austrian*. Od 1. októbra 2004 sa zlúčili lety spoločností Austrian Airlines a Lauda Air, pričom dopravca Lauda Air zostal len ako obchodná značka pre charterové lety. 

V októbri 2006 bol Austrian nútený prijať prísnu politiku úspory nákladov a v roku 2007 prepustil vyše 500 zamestnancov. Zrušil viacero diaľkových liniek, ako napríklad Sydney cez Kuala Lumpur, Melbourne cez Singapur, Káthmandu alebo Šanghaj. Tri zostávajúce lietadlá Fokker 70 vo flotile prešli k Tyrolean Airways. Spoločnosť sa tiež rozhodla vyradiť svoje diaľkové Airbusy, konkrétne štyri A340 a štyri A330, v prospech lietadiel Boeing 767 a 777, ktoré môžu na diaľkových linkách prepravovať viacej cestujúcich. V roku 2007 sa tiež premiestnilo sídlo spoločnosti z Oberlaa na viedenské letisko.

V júni 2008 požiadala investičná banka Merrill Lynch rakúsku vládu, aby predala Austrian Airlines zahraničnej spoločnosti. Spočiatku prejavili záujem dopravcovia Lufthansa, Air France-KLM, Royal Jordanian, Air China, Turkish Airlines, Aeroflot, Sibir a Singapore Airlines. Do užšieho výberu sa nakoniec dostali Lufthansa, Air France-KLM a Sibir. 

Štátna holdingová spoločnosť ÖIAG 13. novembra 2008 oznámila, že bola vybraná spoločnosť Deutsche Lufthansa AG, ktorá mala vstúpiť do rakúskeho kapitálu s podielom 41,6%, za čo by zaplatila 366 268,75 eur. Dňa 5. decembra 2008 ÖIAG potvrdila predaj svojich akcií v Austrian Airlines dopravcovi Deutsche Lufthansa AG. Európska komisia začala 1. júla 2009 preverovať túto akvizíciu za možné porušenie pravidiel voľného obchodu, pričom mala podozrenie, že výberové konanie bolo falošné a o všetkom sa už rozhodlo vopred v prospech spoločnosti Deutsche Lufthansa AG. Dňa 3. septembra 2009 Lufthansa nakoniec so súhlasom Európskej komisie kúpila Austrian Airlines.

Akcie Austrian Airlines AG na viedenskej burze boli 4. februára 2010 pozastavené. Po období neistoty, ktoré nasledovalo po demisii výkonného riaditeľa Thierryho Antinoriho, signalizoval príchod Jaana Albrechta na jeho miesto v roku 2011 začiatok novej éry pre Austrian so zvýšením počtu cestujúcich a strategickejšou pozíciou v rámci Lufthansy. 

V decembri 2011 Austrian Airlines predstavili nový plán na zníženie nákladov, pretože aj napriek prepusteniu 2 500 zamestnancov boli naďalej v strate. Lufthansa však odmietla poskytnúť finančnú podporu. V marci 2012 Austrian žiadal ešte raz o rekapitalizáciu. Lufthansa nakoniec schválila zvýšenie kapitálu o 140 miliónov eur, čím poskytla účinné opatrenia na riešenie štrukturálnych nedostatkov. Po sporoch so zamestnancami o úsporných opatreniach prevzali 1. júla 2012 Tyrolean Airways letovú prevádzku Austrian Airlines. Všetky lietadlá a niektorí zamestnanci (približne 460 pilotov a 1 500 palubných sprievodcov) zmenili v tento deň v rámci koncernu Lufthansa Group svojho prevádzkovateľa, resp. zamestnávateľa. Všetky lety Austrianu následne prevádzkovali Tyrolean Airways pod názvom Austrian Airlines, ale s dodatkom „operated by Tyrolean Airways". Tyrolean sa zároveň vzdal značky *Austrian Arrows*.

V apríli 2013 Austrian vyradil svoj posledný Boeing 737, konkrétne 737-800, vo farbách Lauda Air. Celkovo 11 lietadiel Boeing 737 nahradilo sedem Airbusov A320 s očakávanou ročnou úsporou 17 miliónov eur v dôsledku zjednotenia flotily na jeden typ. V októbri 2014 bolo oznámené, že letová prevádzka a personál Tyrolean Airways sa do 31. marca 2015 znovu začlení do Austrian Airlines v dôsledku dosiahnutia novej pracovnej dohody. Pred zlúčením oboch spoločností Austrian 26. marca 2015 predstavil prepracovanú koncepciu s názvom „myAustrian", ktorá spočívala v novom firemnom dizajne, sfarbení lietadiel a množstve nových liniek.

V júni 2015 Austrian oznámil nákup 17 Embraerov E195 v rámci Lufthansa Group. Embraery, ktoré predtým vlastnila Lufthansa CityLine, nahradili starnúce Fokkery 70 a 100. Do augusta 2016 bolo dodaných 8 zo 17 Embraerov, zatiaľ čo 9 z 23 lietadiel Fokker bolo vyradených. Do konca júla 2017 boli všetky Fokkery 70 vyradené.

V januári 2016 Austrian Airlines oznámili, že prehodnotia svoju novú obchodnú značku „myAustrian", ktorú zaviedli na jar 2015, tým, že z názvu vypustia slovo „my", ktoré vyvolalo značnú vlnu kritiky u leteckej komunity a zákazníkov. Viacerí ľudia považovali názov „myAustrian" za lacný a pripomínal skôr nízkonákladovú leteckú spoločnosť než národného dopravcu s prémiovými službami.

V januári 2019 Austrian Airlines oznámili prestavbu svojej flotily a siete liniek s tým, že turbovrtulové lietadlá De Havilland Canada Dash 8 Q400 budú do roku 2021 nahradené Airbusmi A320 a všetky základne posádok mimo Viedne majú byť zrušené a linky, ktoré nevedú cez viedenské letisko, prevezme Lufthansa a Eurowings.

Destinácie
----------

Sídlo Austrian Airlines na viedenskom letisku
Školiace stredisko Austrian Airlines
Sud-Aviation SE 210 Caravelle VI-R Austrian Airlines na letisku Arlanda v Štokholme, marec 1968
Austrian Airlines v súčasnosti lietajú do 130 pravidelných a sezónnych destinácií v Európe, Ázii, Afrike a Severnej Amerike.

### Codeshare

Austrian Airlines majú tzv. codeshare dohodu a v súčasnosti prevádzkujú spoločné lety so spoločnosťami:

* airBaltic
* Air Canada
* Air China
* Air France
* Air India
* Air Malta
* All Nippon Airways
* Asiana Airlines
* Azerbaijan Airlines
* Bangkok Airways
* Belavia
* Brussels Airlines
* Cathay Pacific
* Croatia Airlines
* EgyptAir
* Ethiopian Airlines
* Eurowings
* Georgian Airways
* Iran Air
* LOT Polish Airlines
* Lufthansa
* Luxair
* Scandinavian Airlines
* Swiss International Air Lines
* TAP Air Portugal
* TAROM
* Thai Airways International
* Ukraine International Airlines
* United Airlines

### Destinácie v minulosti

Pravidelné linky Austrian Airlines v lete 1969:

* Viedeň – Brusel – New York-JFK (Boeing 707)
* Salzburg – Brusel – New York-JFK (Viscount, Boeing 707)
* Viedeň – Londýn-Heathrow (Caravelle)
* Salzburg – Londýn-Heathrow (Viscount)
* Viedeň – Zürich – Ženeva (Caravelle)
* Viedeň – Zürich (Caravelle)
* Viedeň – Paríž-Orly (Caravelle)
* Viedeň – Frankfurt (Caravelle)
* Viedeň – Mníchov (Viscount)
* Salzburg – Frankfurt (Viscount)
* Klagenfurt – Frankfurt (Viscount)
* Graz – Linz – Frankfurt (Viscount)
* Viedeň – Kodaň – Štokholm-Arlanda (Caravelle)
* Viedeň – Rím-Fiumicino (Caravelle)
* Viedeň – Miláno-Linate (Caravelle)
* Viedeň – Benátky (Caravelle)
* Viedeň – Atény (Caravelle)
* Viedeň – Solún – Atény (Caravelle)
* Viedeň – Istanbul-Yeşilköy – Bejrút (Boeing 707)
* Viedeň – Bejrút (Boeing 707)
* Viedeň – Atény – Tel Aviv (Caravelle)
* Viedeň – Tel Aviv (Boeing 707)
* Viedeň – Praha (HS 748, Viscount)
* Viedeň – Varšava (Viscount)
* Viedeň – Moskva-Šeremetievo (Boeing 707, Caravelle)
* Viedeň – Budapešť (Viscount)
* Viedeň – Belehrad (Viscount, Caravelle)
* Viedeň – Záhreb (HS 748)
* Viedeň – Dubrovník (Caravelle)
* Viedeň – Bukurešť-Băneasa (Caravelle)
* Viedeň – Sofia (Caravelle)
* Viedeň – Salzburg – Innsbruck (HS 748)
* Viedeň – Innsbruck (Grand Commander)
* Viedeň – Salzburg (Viscount)
* Viedeň – Graz – Klagenfurt (HS 748)
* Viedeň – Graz (Viscount)
* Graz – Linz (Viscount)

Flotila
-------

Turistická trieda na palube Embraeru E195 spoločnosti Austrian Airlines
Obchodná trieda v jednom z diaľkových lietadiel Austrianu
Podávanie občerstvenia v turistickej triede
### Súčasná flotila

Flotila Austrian Airlines pozostávala v apríli 2024 z nasledujúcich lietadiel:

**Flotila Austrian Airlines**| Lietadlo | V prevádzke | Fotografia | Objednávky | Počet sedadiel | Poznámky |
| --- | --- | --- | --- | --- | --- |
| B | E+ | E | Spolu | Ref. |
| Airbus A320-200 | 29 |  | — | var. | — | var. |  |
| 174 | Staršie lietadlá budú vyradené a nahradené novými Airbusmi A320neo. |
| 180 |
| Airbus A320neo | 5 |  | — | var. | — | var. | 180 |  | Dodávky prebiehajú od septembra 2022. Náhrada za staršie Airbusy A320-200. |
| Airbus A321-100 | 3 |  | — | var. | — | var. | 200 |  |  |
| Airbus A321-200 | 3 |  |  |
| Boeing 767-300ER | 3 |  | — | 24 | 30 | 157 | 211 |  |  |
| Boeing 777-200ER | 6 |  | — | 38 | 24 | 244 | 306 |  |  |
| Boeing 787-9 | 2 |  | 9 | 26 | 21 | 247 | 294 |  | Dodávky prebiehajú od marca 2024. Náhrada za staršie Boeingy 767-300ER a Boeingy 777-200ER. |
| Embraer E195 | 17 |  | — | var. | — | var. | 120 |  |  |
| Spolu | 67 |  | 9 |  |  |

Referencie
----------

1. ↑  Lufthansa Group AG. *Company portrait* [online]. lufthansagroup.com, [cit. 2018-12-07]. Dostupné online.
2. ↑   *Tyrolean to merge with Austrian Airlines next spring* [online]. starallianceemployees.com, [cit. 2020-01-25]. Dostupné online. Archivované 2015-02-06 z originálu.
3. ↑   *AUA-Übernahme am seidenen Faden* [online]. diepresse.com, [cit. 2020-01-25]. Dostupné online.
4. ↑   *Green Light for Merger of Austrian Airlines and Lufthansa* [online]. breakingtravelnews.com, 28 August 2009, [cit. 2020-01-25]. Dostupné online.
5. ↑  AFX News. *BRIEF-Austrian Airlines shares suspended - Vienna bourse* [online]. finanznachrichten.de, 2010-02-04, [cit. 2020-01-25]. Dostupné online.
6. ↑   *AUA braucht Sparpaket: Jobabbau und Gehaltsverzicht?* [online]. diepresse.com, [cit. 2020-01-25]. Dostupné online.
7. ↑   *Lufthansa gewährt Austrian Finanzspritze unter Vorbehalt* [online]. aero.de, 2012-03-15, [cit. 2020-01-25]. Dostupné online.
8. ↑   *Austrian Airlines startet Betriebsübergang zu Tyrolean* [online]. aero.de, 2012-04-30, [cit. 2020-01-25]. Dostupné online.
9. ↑   *Kartellgericht soll Streit um „Krone" klären* [online]. diepresse.com, [cit. 2020-01-25]. Dostupné online.
10. ↑   *AUA KV-Bord unter Dach und Fach* [online]. aero.de, 2014-10-31, [cit. 2020-01-25]. Dostupné online.
11. ↑   *Austrian Airlines beendet Tyrolean-Experiment* [online]. aero.de, 2014-10-08, [cit. 2020-01-25]. Dostupné online.
12. ↑   *Austrian, Tyrolean flight crew union near labour agreement deal* [online]. ch-aviation.com, [cit. 2020-01-25]. Dostupné online.
13. ↑  austrian.net. *New Austrian: Viel Neues bei der AUA* [online]. austrianaviation.net, 2015-02-09, [cit. 2020-01-25]. Dostupné online.
14. ↑  Austrian Airlines. *Austrian Airlines Supervisory Board Approves Purchase of 17 Embraer Jets* [online]. austrianairlines.ag, [cit. 2020-01-25]. Dostupné online.
15. ↑   *Austrian: Halbzeit bei Flottenumbau* [online]. aero.de, 2016-08-25, [cit. 2020-01-25]. Dostupné online.
16. ↑   *Austrian Airlines ends Fokker 70 operations* [online]. ch-aviation.com, [cit. 2020-01-25]. Dostupné online.
17. ↑  MARKO, Maroš. *Austrian Airlines to revise its new livery* [online]. slovakaviation.sk, [cit. 2020-01-25]. Dostupné online.
18. ↑   *Austrian baut Flotte und Flugplan um* [online]. airliners.de, [cit. 2020-01-25]. Dostupné online.
19. ↑   *Austrian Airlines* [online]. centreforaviation.com, [cit. 2020-01-25]. Dostupné online. Archivované 2016-10-31 z originálu.
20. ↑   Lufthansa expands Austrian codeshare to Ukraine from March 2018. *Routesonline*, 22 March 2018. Dostupné online [cit. 2018-03-22].
21. ↑   *Austrian Airlines - AUA (1969)* [online]. timetableimages.com, [cit. 2020-01-25]. Dostupné online.
22. ↑   *Austrian Airlines fleet* [online]. austrian.com, [cit. 2022-07-06]. Dostupné online.
23. ↑   *Airbus A320-200* [online]. Austrian Airlines. Dostupné online.
24. 1 2   *Austrian Airlines to add A320neo from mid-3Q22* [online]. Ch-Aviation. Dostupné online.
25. ↑   *Airbus A321-111* [online]. Austrian Airlines. Dostupné online.
26. ↑   *Airbus A321-211* [online]. Austrian Airlines. Dostupné online.
27. ↑   *Boeing 767-300ER* [online]. Austrian Airlines. Dostupné online.
28. ↑   *Boeing 777-200ER* [online]. Austrian Airlines. Dostupné online.
29. ↑   *Embraer 195* [online]. Austrian Airlines. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Austrian Airlines**

Externé odkazy
--------------

* Oficiálna stránka


|  |  |
| --- | --- |
| Portal | Letecký portál |